Polițiștii vor să afle acum cine a folosit spray-ul, după ce asistentul medical al școlii a sunat la 112. Oamenii legii vor urmări acum imaginile surprinse pe camerele de supraveghere pentru a stabili cine a folosit spray-ul. Anchetatorii nu au momentan niciun suspect și nu știu dacă persoana pe care o caută este elev în școală sau un vizitator.
”La data de 14 mai a.c., în jurul orei 11.30, poliţiştii din cadrul Secţiei nr. 4 de Poliţie Ploieşti au fost sesizaţi de către un bărbat, în calitate de asistent medical al unei unităţi din municipiu, sesizând că o persoană s-a prezentat la sediul cabinetului ca urmare a intrării în contact cu o substanţă dintr-un spray iritant lacrimogen.
În baza sesizării, poliţiştii s-au deplasat la faţa locului, din primele verificări stabilindu-se faptul că, în jurul orei 11.15, o elevă de 16 ani, ieşind din clasă pentru a merge la grupul sanitar, ar fi simţit, pe hol, un miros intens-înţepător care i-a provocat o stare de rău, la faţa locului ajungând un echipaj medical care a preluat-o pe tânără”, au comentat reprezentanții IPJ Prahova situația.
Cazul seamănă cu cel din urmă cu mai multe luni de la Colegiul Tehnic Dimitrie Leonida din București, acolo unde mai mulți elevi au ajuns la spital după ce un coleg a dat cu spray lacrimogen, posibil paralizant, pe holurile școlii. Conform altor martori, tânărul elev care a dat cu spray lacrimogen a făcut acest lucru și în curtea școlii.
Conform reprezentanților ISU București-Ilfov, care au oferit în acel mai multe informații referitor la acest incident, la spital au ajuns atunci 17 de elevi, dintr-un total de 29 de elevi care au fost evaluați de către doctori. Din fericire elevii și-au revenit după ce au ajuns la spital și au primit îngrijiri medicale.
”Alți elevi sunt în autospeciala pentru victime multiple și urmează a fi transportați la spital. Acțiunea de evaluare medicală este în desfășurare, mai sunt și alți elevi cu acuze medicale similare, pentru care se va lua o decizie privind necesitatea de a fi transportați la spital”, au transmis atunci transmis ISU București-Ilfov.
Inclusiv prefectul Capitalei, Rareș Hopincă, comenta acest caz grav. ”Acest incident trebuie tratat cu responsabilitate și fermitate, iar cei vinovați trebuie trași la răspundere. Autoritatea publică locală are obligația de a asigura un climat de siguranță în școli pentru elevi și pentru cadrele didactice”, transmitea prefectul.
Astfel de incidente sunt tot mai dese în școlile din România. De exemplu, pe 19 octombrie 2023, o școală din Reșița era evacuată după ce un elev de clasa a VI-a a pulverizat spray lacrimogen pe hol. Pe 16 februarie 2022, două eleve ajungeau la spital după ce un coleg a pulverizat spray lacrimogen, ”în joacă”, în Iași.
De asemenea, pe 2 noiembrie 2022, un elev de la o școală din Chitila dădea cu spray paralizant pe hol, pentru a se amuza, conform EVZ. Profesorii spun că sunt neputincioși în fața unor astfel de incidente, pentru că nimeni nu poate să îi percheziționeze pe elevi atunci când intră în școală.